გრეის ჯოუნსი
გრეის ბევერლი ჯოუნსი (დ. 19 მაისი, 1948) — იამაიკელი მოდელი, მომღერალი, სიმღერების ავტორი, ხმისჩამწერი პროდიუსერი და მსახობი. მოდელმა დიდი გავლენა მოახდინა 1980-იანი წლების ქროს-დრესინგის მოძრაობაზე. იგი არაერთი ცნობილი ხელოვანისთვის იყო შთაგონების წყარო, მათ შორის არიან ლედი გაგა, რიანა, ლორდი და ენი ლენოქსი. 1999 წელს ჯოუნსი VH1-ის სიაში როკ ენ როლის 100 უდიდესი ქალი 82-ე ადგილზე დასახელდა. ჯოუნსი ბრიტანეთის მიერ კოლონირებულ იამაიკაში დაიბადა. როცა იგი 13 წლის იყო, მისი ოჯახი ნიუ-იორკის შტატის ქალაქ სირაკიუსში გადავიდა საცხოვრებლად. ჯოუნსმა სამოდელო კარიერა ნიუ-იორკსა და პარიზში დაიწყო, სადაც ცნობილ მოდის სახლებთან თანამშრობლობდა. მისი ფოტოები დაიბეჭდა ჟურნალების, Elle-სა და ვოგის, გარეკნებზე. ჯოუნსი თანამშრომლობდა ისეთ ცნობილ ფოტოგრაფებთან, როგორებიც არიან ჟან-პოლ გოდი, ჰელმუტ ნიუტონი, გი ბურდენი და ჰანს ფერერი. მოდელმა ცნობადობა გამორჩეული მამაკაცური გარეგნობითა და მკვეთრი ნაკვეთებით მოიპოვა. 1977 წლიდან ჯოუნსმა მუსიკალურ ასპარეზზე დაიწყო მოღვაწეობა. მან Island Records-თან გააფორმა კონტრაქტი და ნიუ-იორკის დისკოს სცენის ვარსკვლავი გახდა, რომლის ცენტრსაც ღამის კლუბი სტუდია 54 წარმოადგენდა. 1980-იანი წლების დასაწყისში იგი ახალი ტალღის სტილისკენ გადაიხარა და რეგის, ფანკისა და პოსტ-პანკისა ჟანრის და პოპ-მუსიკას უშვებდა. ამ პერიოდში იგი ხშირად თანამშრობლობდა გრაფიკულ დიზაინერ ჟან-პოლ გოდთან და მუსიკალურ დუეტთან Sly & Robbie. ჯოუნსის ყველა ცნობილი ალბომებია: Warm Leatherette (1980), Nightclubbing (1981) და Slave to the Rhythm (1985). 1982 წელს მან გამოუშვა მუსიკალურ ვიდეოთა კოლექცია A One Man Show, რომლის რეჟისორიც ჟან-პოლ გოდი იყო. 1970-იან წლებში და 1980-იანი წლების დასაწყისში ჯოუნსი აშშ-ში რამდენიმე დაბალბიუჯეტულ ფილმში გამოჩნდა. 1984 წელს მან არნოლდ შვარცენეგერთან ერთად მონაწილეობა მიიღო ფილმში დამანგრეველი კონანი, რითაც იგი პირველად გამოჩნდა მეინსტრიმულ კინოში. მომდევნო წელს ჯოუნსმა მეი დეის როლი შეასრულა ჯეიმზ ბონდის ფილმში ხედი მკვლელობაზე. 1986 წელს იგი კომედიურ ჰორორში ვამპი ვამპირის როლში გამოჩნდა. 1992 წელს მან მონაწილეობა მიიღო ედი მერფის ფილმში ბუმერანგი, რომლისთვისაც აგრეთვე სიმღერაც დაწერა. ფილმებში ‒ დამანგრეველი კონანი, ხედი მკვლელობაზე და ვამპი ‒ შესრულებული როლებისთვის ჯოუნსი წარგენილი იყო სატურნის ჯილდოზე კატეგორიაში საუკეთესო მსახიობი ქალი მეორეხარისხოვან როლში.